
1. מתי החליט משרד התחבורה להכניס כריזה ושילוט בערבית (נוסף על העברית) לתחבורה הציבורית בישראל ומדוע?
משרד התחבורה הנחה את מפעילי התחבורה הציבורית להטמיע שילוט וכריזה באוטובוסים בשפה הערבית לראשונה בשנת 2016. תכניות ההטמעה מיושמות באופן מדורג.
ההחלטה בדבר הטמעת שילוט וכריזה בערבית התקבלה לצורך הנגשת המידע לציבור על רקע החלטת ממשלה 2365 (דצמבר 2014), לפיה: "המשרד יתרגם לערבית את המידע שהוא מספק לציבור בדבר התחבורה הציבורית כך שרמת הזמינות של המידע בערבית שהוא מספק לציבור תהיה דומה ככל הניתן לזו של המידע בעברית." ויישומה של החלטת ממשלה 922 (דצמבר 2015) הקובעת תוכנית חומש לשיפור שירותי התחבורה הציבורית ביישובי מגזר המיעוטים. 
2. האם ההחלטה להכניס כריזה ושילוט בערבית (נוסף על העברית) לתחבורה הציבורית בישראל גורפת לתחבורה הציבורית בכל רחבי הארץ (למעט רכבת ישראל?) אם לא, אשמח לדעת באילו מקומות היא קיימת ובאילו לא?
ההחלטה בדבר הטמעת שילוט וכריזה בערבית חלה לגבי כלל התחבורה הציבורית באוטובוסים בארץ. שילוט תלת לשוני מוטמע בהדרגה באופן אחיד ובפריסה ארצית, טרם התקבלה תכנית פריסה לגבי כריזה בשפות נוספות.
3. האם החובה בחוק היא על שילוט בעברית ובערבית, או גם על כריזה בעברית ובערבית? אם כן, מדוע? אם לא, מדוע? אשמח לצירוף החוק הרלוונטי.
כאמור, ההחלטה בדבר הטמעת שילוט וכריזה בערבית התקבלה לצורך הנגשת המידע לציבור על רקע החלטות ממשלה 2365 ו-922.
4. מי אחראי על כתיבת השילוט בעברית ומי אחראי על כתיבת השילוט בערבית? האם האחראי על העברית דובר עברית כשפת אם, והאם האחראי על הערבית דובר ערבית כשפת אם?
האחריות על קביעת השמות ועל תרגומם לשפה הערבית הינה של מנהל התשתיות שזכה במכרז שפורסם ע"י הרשות הארצית לתח"צ. שמות התחנות נקבעים על בסיס הנחיות משרד התחבורה בנושא ומתורגמים לערבית ע"י בעלי מקצוע רלוונטיים, ובכלל זה, האקדמיה ללשון ערבית. 
5. מי אחראי על הקלטת הכריזה בעברית ומי אחראי על הקלטת הכריזה בערבית? האם האחראי על העברית דובר עברית כשפת אם, והאם האחראי על הערבית דובר ערבית כשפת אם?
הקלטות הכריזה בשפות העברית והערבית מצויות תחת אחריות מנהל התשתיות ומבוצעות ע"י חברה שנבחרה לכך במכרז שפורסם ע"י הרשות הארצית לתח"צ.
6. האם הכריזה אמורה להיות מופעלת בכל תחנות האוטובוס בשתי השפות (ערבית ועברית) ללא יוצא מן הכלל?
כאמור, טרם התקבלה תכנית  פריסה לגבי כריזה בשפות נוספות.
7. האם אמורה להתקיים הלימה בין שם התחנה בשילוט לבין הנאמר בכריזה?
אמורה להתקיים הלימה בין שם התחנה בשילוט לבין המושמע בכריזה אולם לעתים בעת שינוי שם תחנה, קיים פער זמנים בין הצגת השם החדש לבין השמעת השם החדש. המשרד פועל לקצר פער זמנים זה.
8. כיצד נקבעים השמות של תחנות אוטובוס מסוים?
שמות התחנות נקבעים לפי הנחיות בנושא המיועדות ליצירת אחידות ובהירות לנוסע בהתאם למיקום התחנה ועל פי שמות הרחובות, רחובות חוצים, מבני ציבור, שכונות, צירי נסיעה וכד'.

